FI Euroopan unionin virallinen lehti L 68/14

KOMISSION TÄYTÄNTÖÖNPANOASETUS (EU) N:o 207/2013,

annettu 11 päivänä maaliskuuta 2013,

neuvoston asetuksesta (EY) N:o 73/2009 poikkeamisesta vuoden 2013 erityistuen uudelleentarkastelua koskevan päätöksen määräajan osalta ja komission asetuksesta (EY) N:o 1120/2009 poikkeamisesta tällaisen uudelleentarkastelua koskevan ilmoituksen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta 19 päivänä tammikuuta 2009 annetun neuvoston asetuksen (EY) N:o 73/2009 (1) ja erityisesti sen 142 artiklan c ja r alakohdan,

sekä katsoo seuraavaa:

(1) Asetuksen (EY) N:o 73/2009 68 artiklan 8 kohdan mukaan jäsenvaltiot, jotka ovat tehneet kyseisen asetuksen 69 artiklan 1 kohdassa tarkoitetun päätöksen, voivat 1 päivään syyskuuta 2012 mennessä tarkastella sitä uudelleen ja päättää, että vuodesta 2013 lähtien 68 artiklan 1 kohdassa säädetyn erityistuen rahoitukseen osoitettuja määriä muutetaan tai kyseisen tuen soveltaminen lopetetaan.

(2) Koska rehunhinnat ovat jatkaneet nousuaan eräiden unionin ja maailman johtavien viljantoimittajien toimituksiin vuonna 2012 vaikuttaneiden epäsuotuisien ilmasto-olosuhteiden vuoksi, maatilojen taloudellinen tilanne huononee jäsenvaltioissa erityisesti maitoalalla, naudan- ja vasikanliha-alalla sekä lampaan- ja vuohenliha-alalla. Kyseisillä aloilla oli mainitun vuoden lopulla suuria taloudellisia vaikeuksia, koska rehunhintojen osuus tuotantokustannuksista on huomattava. Tässä kriittisessä tilanteessa toiminnan hidastumisen tai keskeytymisen riski on kyseisillä aloilla todellinen ja saattaa johtaa tuotannon vähenemiseen tai lopettamiseen. Nykytilannetta ei pystytty ennakoimaan ajankohtana, jona vuotta 2013 koskevia jäsenvaltioiden päätöksiä olisi voitu tarkastella uudelleen asetuksen (EY) N:o 73/2009 68 artiklan 8 kohdan mukaisesti.

(3) Tämän tilanteen korjaamiseksi sopiva väline näyttäisi olevan 68 artiklan 1 kohdassa säädetty erityistuki, joka myönnetään tiloille, joiden elinkelpoisuus on uhattuna. Viljelijöiden huonontuneen tilanteen korjaamiseksi maitoalalla, naudan- ja vasikanliha-alalla sekä lampaan- ja vuohenliha-alalla kuten myös sellaisten vakavien käytännön ongelmien ja erityisongelmien välttämiseksi, joita voi esiintyä muihin maataloustoimintoihin siirryttäessä tai tiloja siirrettäessä, jäsenvaltioiden olisi sallittava tarkastella vuodelle 2013 tehtyjä päätöksiä uudelleen uudella aikataululla.

(4) Samasta syystä olisi pidennettävä määräaikaa, joka on asetettu tällaista uudelleentarkastelua koskevan ilmoituksen tekemiselle komissiolle yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun neuvoston asetuksen (EY) N:o 73/2009 III osastossa säädetyn tilatukijärjestelmän täytäntöönpanoa koskevista yksityiskohtaisista säännöistä 29 päivänä lokakuuta 2009 annetun komission asetuksen (EY) N:o 1120/2009 (2) 50 artiklan 3 kohdassa.

(5) Sen vuoksi on asianmukaista poiketa asetuksista (EY) N:o 73/2009 ja (EY) N:o 1120/2009.

(6) Koska poikkeukset koskevat vuotta 2013, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä.

(7) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Asetuksesta (EY) N:o 73/2009 poikkeaminen

Poiketen siitä, mitä asetuksen (EY) N:o 73/2009 68 artiklan 8 kohdassa säädetään, jäsenvaltiot voivat tarkastella kyseisen asetuksen 69 artiklan 1 kohdan mukaisesti tehtyä päätöstä uudelleen 22 päivään maaliskuuta 2013 mennessä vuodesta 2013 alkaen maitoalalla sekä naudan- ja vasikanliha-alalla ja/tai lampaan- ja vuohenliha-alalla myönnettävän erityistuen osalta.

2 artikla

Asetuksesta (EY) N:o 1120/2009 poikkeaminen

Poiketen siitä, mitä asetuksen (EY) N:o 1120/2009 50 artiklan 3 kohdan ensimmäisessä alakohdassa säädetään, jäsenvaltioiden on ilmoitettava komissiolle viimeistään 22 päivänä maaliskuuta 2013 erityistukitoimenpiteet, joita ne aikovat soveltaa maitoalalla, naudan- ja vasikanliha-alalla ja/tai lampaan- ja vuohenliha-alalla.

3 artikla

Voimaantulo

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä maaliskuuta 2013. Komission puolesta Puheenjohtaja José Manuel BARROSO

(1) EUVL L 30, 31.1.2009, s. 16.

(2) EUVL L 316, 2.12.2009, s. 1.